**This document is available in English**





Adroddiad Blynyddol

Cynllun Cydraddoldeb Strategol 2023/24 a 2024/25

# **Cyflwyniad**

Mae'r adroddiad blynyddol hwn yn nodi diwedd Cynllun Cydraddoldeb Strategol 2020-2024 ar y cyd Swyddfa Comisiynydd yr Heddlu a Throsedd (Swyddfa’r Comisiynydd) a Heddlu Gwent. Mae'n tynnu sylw at rai o'r gweithgareddau a'r cyflawniadau allweddol gan Swyddfa’r Comisiynydd yn ystod 2023/24 a 2024/25 wrth gyflawni ei hamcanion cydraddoldeb fel y nodir yn y cynllun ar y cyd, a'i dyletswyddau cyhoeddus o dan y Ddeddf Cydraddoldeb 2010.

Oherwydd etholiadau Comisiynydd yr Heddlu a Throsedd yn 2024 a datblygu a chyhoeddi Cynllun Heddlu, Trosedd a Chyfiawnder newydd yn gynnar yn 2025, gwnaed penderfyniad i adolygu a threiglo’r amcanion cydraddoldeb o Gynllun Cydraddoldeb Strategol 2020-2024. Bydd cyfochri amcanion y Cynllun Cydraddoldeb newydd â’r Cynllun Heddlu, Trosedd a Chyfiawnder yn sicrhau ein bod yn darparu'r canlyniadau gorau i'n cymunedau amrywiol. Ar ben hynny, wrth nodi amcanion cydraddoldeb penodol Swyddfa’r Comisiynydd ar wahân i Heddlu Gwent, byddwn yn gallu sicrhau ein hannibyniaeth sefydliadol a'n gallu i graffu’n effeithiol ar yr heddlu.

Mae ymrwymiad Swyddfa’r Comisiynydd i gydraddoldeb, amrywiaeth a chynhwysiant yn rhan annatod o'i gwerthoedd, sy'n sail i bopeth y mae'n ei wneud ym mhob maes plismona. Yn ystod 2023/24, gwnaethom hefyd ymgymryd â gwaith i baratoi ar gyfer ein Cynllun Cydraddoldeb Strategol newydd a'n hamcanion ar gyfer y cyfnod nesaf. Defnyddiwyd canlyniadau'r gwaith hwn i lywio'r penderfyniad i drosglwyddo’r amcanion cydraddoldeb presennol a rhoi sicrwydd o berthnasedd parhaus yn ystod y cyfnod dros dro.

Yn 2024 etholwyd y Comisiynydd Heddlu a Throsedd benywaidd cyntaf yng Ngwent (hefyd y cyntaf i gael ei hethol yng Nghymru). Dechreuodd y Comisiynydd ei swydd gydag ymrwymiad blaenoriaeth i ymgysylltu â thrigolion a chymunedau ledled Gwent i ddeall ymhellach beth sydd wir o bwys iddynt. Defnyddiwyd eu hadborth wrth ddatblygu'r Cynllun Heddlu, Trosedd a Chyfiawnder, y mae cydraddoldeb, amrywiaeth a chynhwysiant yn un o'i sylfeini([Cynllun yr Heddlu, Trosedd a Chyfiawnder | Comisiynydd Heddlu a Throsedd Gwent](https://www.gwent.pcc.police.uk/cy/amdanom-ni/comisiynydd-yr-heddlu-a-throseddu/cynllun-heddlu-trosedd-a-chyfiawnder/)).

Yn ystod cyfnod yr adroddiad hwn, rydym wedi parhau i ganolbwyntio ar weithio gyda Heddlu Gwent, partneriaid a chymunedau i roi sylw i broblemau a heriau cyson fel camddefnyddio pwerau’r heddlu, anghydraddoldeb hiliol, a hiliaeth systemig, ac i wella ymddiriedaeth a hyder yn y gwasanaeth heddlu ledled ein cymunedau amrywiol.

Rydym wedi parhau i fod yn rhan o Gynllun Gweithredu Gwrth-hiliaeth Cyfiawnder Troseddol Cymru hefyd. Rydym yn parhau i gymryd rhan yn y Tasglu a'r is-grwpiau, ac mae staff yn arwain ar agweddau ar y gwaith gwrth-hiliaeth ar lefel genedlaethol, gan gynnwys diwylliant sefydliadol. Wrth i'r Cynllun Gweithredu fynd rhagddo, bydd yn parhau i lywio ein gwaith i fynd i ymdrin â hiliaeth a sefydlu cydraddoldeb hiliol yn ein systemau, polisïau ac arferion, gan ein helpu ni i wella hyder y cyhoedd yn y gwasanaethau plismona rydym yn eu darparu.

Rydym wedi parhau i ddarparu cyllid ar gyfer prosiectau a rhaglenni i gefnogi plant a phobl ifanc sydd mewn perygl o ymwneud â throsedd ac i'w dargyfeirio nhw oddi wrth y system cyfiawnder troseddol.

Gwaith Swyddfa'r Comisiynydd yn unig sy'n cael ei adlewyrchu yn yr adroddiad yma a bydd adroddiad ar wahân yn cael ei gyhoeddi gan Heddlu Gwent, a fydd yn destun craffu gan y Comisiynydd. Serch hynny, mae'r ddogfen yma'n cynnwys enghreifftiau o waith cydweithredol a gynhaliwyd rhwng ein sefydliadau.

Pennwyd pedwar amcan cydraddoldeb strategol ar gyfer y cyfnod:

* Blaenoriaeth 1 - Rhoi Cymorth i Bobl Agored i Niwed - Ymchwilio i gyfiawnder a sicrhau cyfiawnder am droseddau sy’n cael yr effaith fwyaf ar bobl agored i niwed, gan sicrhau cymorth effeithiol i ddioddefwyr.
* Blaenoriaeth 2 - Cyfreithlondeb a Thegwch - Sicrhau bod Heddlu Gwent a Swyddfa'r Comisiynydd yn cyflawni eu gweithgareddau mewn ffordd sy’n gymesur ac yn anwahaniaethol ac yn meithrin cysylltiadau cadarnhaol rhwng cymunedau a phlismona.
* Blaenoriaeth 3 - Mynediad, Ymgysylltu a Chydlyniant - Sicrhau bod y gwasanaethau a ddarperir gan Heddlu Gwent a Swyddfa'r Comisiynydd yn ymateb i safbwyntiau, profiadau ac anghenion pobl sy’n dweud bod ganddynt nodweddion gwarchodedig, a bod y gwaith a wnawn yn hybu cynhwysiant a chydlyniant.
* Blaenoriaeth 4 - Gweithio i gael gweithlu cynrychioliadol a diwylliant gweithle cynhwysol, a sicrhau bod pawb sy’n gweithio i Heddlu Gwent a Swyddfa'r Comisiynydd yn cael eu trin yn deg a heb wahaniaethu.

Pennwyd yr amcanion ar y cyd â rhanddeiliaid allweddol o gymunedau Gwent. Mae cynllun cyflawni mewn lle i gefnogi ac olrhain cynnydd ac i nodi unrhyw gyfleoedd eraill ar gyfer datblygu. Dyma yw sail yr adroddiad yma.

Yn unol â chanllawiau diweddaraf Y Coleg Plismona, ni fyddwn yn defnyddio'r term 'Pobl Ddu, Asiaidd ac Ethnig Leiafrifol' mwyach wrth gyfeirio at grwpiau mawr o bobl o wahanol ethnigrwydd. Yn hytrach, byddwn yn cyfeirio at bobl o Dreftadaeth Ethnig neu byddwn yn defnyddio termau mwy uniongyrchol wrth ddisgrifio gwahanol ethnigrwydd.

Dylid darllen yr adroddiad yma ar y cyd ag Adroddiadau Blynyddol Cynllun yr Heddlu a Throsedd ar gyfer 2023/24 a 2024/25, sy'n rhoi cyd-destun a gwybodaeth ychwanegol am nifer o'r gweithgareddau sy'n cael sylw yn y ddogfen yma.

Ceir rhagor o wybodaeth am waith Swyddfa'r Comisiynydd a'r mentrau sy'n cael eu crybwyll yn yr adroddiad hwn ar ein gwefan: [Comisiynydd yr Heddlu a Throsedd Gwent (pcc.police.uk)](https://www.gwent.pcc.police.uk/).

# **Cefnogi Pobl Agored i Niwed**

Ymchwilio i gyfiawnder a sicrhau cyfiawnder am droseddau sy’n cael yr effaith fwyaf ar bobl agored i niwed, gan sicrhau cymorth effeithiol i ddioddefwyr.

## **Beth rydym ni wedi ei wneud**

**Trais yn erbyn Menywod, Cam-drin Domestig a Thrais Rhywiol (VAWDASV)**

* Gwnaethom barhau i roi cyllid i wasanaethau ar gyfer goroeswyr treisio ac ymosodiad rhywiol, trosedd sy'n effeithio ar fenywod yn bennaf.
* Mae New Pathways yn darparu gwasanaethau Eiriolydd Trais Rhywiol Annibynnol a gwasanaethau cwnsela i blant ac oedolion ac mae'n cynnal Canolfan Atgyfeirio Ymosodiadau Rhywiol Gwent. Mae gwasanaeth cwnsela pwrpasol ar gael i blant a phobl ifanc rhwng 3 a 25 oed. Yn ystod cyfnod dwy flynedd yr adroddiad, derbyniwyd 3,943 o atgyfeiriadau:

|  |  |  |
| --- | --- | --- |
|  | 2023/24 | 2024/25 |
| Cyfanswm atgyfeiriadau | 1,862 | 1,081 |
| Unigolion a nododd eu bod yn drawsryweddol | Ddim yn berthnasol | 16 |
| Lesbiaidd, hoyw, deurywiol, neu gyfeiriadedd rhywiol arall (lle y nodwyd); | 275 | 138 |
| Cefndir treftadaeth ethnig (lle y nodwyd) | 51 | 36 |
| Plant o dan 18 oed | 374 | 254 |
| Datgelwyd anabledd (gan gynnwys cyflyrau niwroamrywiol, nam cyfathrebu, a nam synhwyraidd) | 691 | 574 |

Yn ystod chwarter olaf 2024/25, tynnodd New Pathways sylw Swyddfa’r Comisiynydd at ostyngiad mewn atgyfeiriadau a allai fod yn gysylltiedig â chynnydd mewn gwasanaethau cymorth eraill sydd ar gael, fel gwasanaethau cymdeithasol neu feddygon teulu. Bydd nifer yr atgyfeiriadau yn cael eu monitro'n agos gan y gwasanaeth a Swyddfa’r Comisiynydd trwy gydol 2025/26.

* + - Yn ystod 2023/24, parhaodd Cymorth i Fenywod Cyfannol i ddarparu gwasanaethau eiriolwyr trais rhywiol a chwnsela annibynnol, yn ogystal â chymorth grŵp a chymorth cymheiriaid, a chymorth i ddioddefwyr ecsbloetiaeth. Mae prosiect Codi Ymwybyddiaeth Cyfannol hefyd wedi parhau i ymgysylltu â chymunedau na chlywir yn aml ganddynt. Mae adnoddau ar gyfer cymunedau penodol wedi'u hychwanegu at dudalennau’r wefan, copïau o bosteri gwybodaeth y gwasanaeth wedi'u rhannu a'u harddangos mewn Pwyleg, Rwmaneg, Bengaleg, Arabeg ac Wcreineg.

|  |  |
| --- | --- |
|  | 2023/24 |
| Cyfanswm atgyfeiriadau | 162 |
| Lesbiaidd, hoyw, deurywiol, neu gyfeiriadedd rhywiol arall (lle y nodwyd); | 19 |
| Cefndir treftadaeth ethnig (lle y nodwyd) | 6 |
| Plant o dan 18 oed | 9 |
| Datgelwyd anabledd (gan gynnwys cyflyrau niwroamrywiol, nam cyfathrebu, a nam synhwyraidd) | 59 |

* Yn ystod Wythnos Genedlaethol Ymwybyddiaeth o Stelcio ac Aflonyddu, gwnaethom weithio gyda Swyddog Stelcio ac Aflonyddu Heddlu Gwent, Tîm Trais yn erbyn Menywod, Cam-drin Domestig a Thrais Rhywiol (VAWDASV) Rhanbarthol Gwent, Cymorth i Fenywod Cyfannol, Llamau, a New Pathways i hyrwyddo'r thema 'Sefyll yn Erbyn Stelcio, Cefnogi Pobl Ifanc'. Mae data cenedlaethol gan Ymddiriedolaeth Suzy Lamplugh yn tynnu sylw at y ffaith bod mwy a mwy o bobl ifanc 16-24 oed yn cysylltu â'r llinell gymorth stelcio genedlaethol i chwilio am gymorth i ymdrin ag ymddygiad digroeso.
Gwnaethom ymweld â champws Prifysgol De Cymru Casnewydd, Parth Dysgu Glynebwy a champws Parth Dysgu Torfaen Coleg Gwent, gan ymgysylltu â dros 100 o bobl ifanc i'w helpu i adnabod ymddygiad digroeso, deall y gwahaniaeth rhwng stelcio ac aflonyddu, a ble i chwilio am gymorth.
* Mae trigolion hŷn yn aml yn rhai o'n rhai mwyaf agored i niwed a gallant wynebu risg arbennig o gam-drin ac ecsbloetiaeth. Roeddem yn falch o ymuno unwaith eto ag Age Cymru, Bwrdd Iechyd Prifysgol Aneurin Bevan, Cymorth i Fenywod Cyfannol, Heddlu Gwent, a phartneriaid eraill i gyflwyno sesiynau i grwpiau cymunedol ledled Gwent i nodi Diwrnod Cam-drin Henoed y Byd. Trwy gydol y sioe deithiol wythnos o hyd, gwnaethom roi gwybodaeth a chyngor ar fathau o gam-drin a ble i gael cymorth.
* I nodi Diwrnod y Rhuban Gwyn ym mis Tachwedd 2024, gwnaethom gynnal yr arddangosfa 'Words Matter' o weithiau celf sydd â’r nod o ysgogi sgyrsiau am drais yn erbyn menywod a merched ym Mhencadlys Heddlu Gwent. Gyda mwy nag 20 o weithiau celf, mae'r arddangosfa'n archwilio themâu trais, casineb at fenywod a beio dioddefwyr ac fe'i gwelwyd gan swyddogion heddlu a staff ledled Gwent yn y cyfnod cyn digwyddiad partneriaeth Diwrnod y Rhuban Gwyn a bwrdd crwn, a gynhaliwyd gan y Comisiynydd.
* Yn ystod 2024/25, gwnaethom gymryd rhan yn yr Is-grŵp Cymunedau a Nodweddion Gwarchodedig o dan Fwrdd VAWDASV Gwent. Mae'r grŵp yn dod â phartneriaid lleol at ei gilydd i ddeall yn well effaith VAWDASV ar bobl o gymunedau gwarchodedig, neu sy'n rhannu nodweddion gwarchodedig fel ethnigrwydd, anabledd, cyfeiriadedd rhywiol, ac ailbennu rhywedd. Wrth wneud hynny, mae'r grŵp yn ceisio llywio gwaith partneriaeth i ymdrin â VAWDASV gan wella'r cymorth a ddarperir i unigolion o fewn y grwpiau hynny a allai fod yn llai tebygol o ymgysylltu â'r heddlu a/neu wasanaethau cymorth.

**Trosedd Casineb ac Aflonyddu sy'n Gysylltiedig ag Anabledd**

* Bob blwyddyn, rydym yn nodi Wythnos Ymwybyddiaeth Troseddau Casineb. Yn 2023/24, gwnaethom ganolbwyntio ar gasineb sy'n seiliedig ar ffydd, gan fynychu pum digwyddiad cymunedol ledled Gwent gyda phartneriaid gan gynnwys Heddlu Gwent, a gwnaethom siarad â dros 400 o bobl i roi cyngor, arweiniad a chefnogaeth i helpu i godi ymwybyddiaeth o droseddau casineb a sut i riportio. Yn ystod 2024/25, gwnaethom ymuno â phartneriaid o Heddlu Gwent a Chymorth i Ddioddefwyr i roi cyngor ac arweiniad i fyfyrwyr. Gwnaethom ymweld â Phrifysgol De Cymru yng Nghasnewydd i godi ymwybyddiaeth o'r gwasanaethau cymorth sydd ar gael a phwysigrwydd riportio digwyddiadau.
* Gwnaethom gynnal sesiwn hyfforddi staff ar droseddau casineb gyda Chanolfan Cymorth Casineb Cymru Cymorth i Ddioddefwyr. Gwnaeth hyn roi dealltwriaeth sylfaenol o beth yw trosedd casineb, sut mae'n effeithio ar bobl, a sut i gyfeirio pobl am gymorth a chefnogaeth.
* Mae staff Swyddfa'r Comisiynydd yn cymryd rhan ym Mhanel Craffu ar Droseddau Casineb Heddlu Gwent. Gan weithio gydag aelodau o'r gymuned, nod y Panel yw darparu craffu annibynnol ar achosion i nodi arfer da a meysydd i'w gwella yn y ffordd y mae'r heddlu yn cofnodi ac yn ymchwilio i droseddau casineb.
* Gostyngodd nifer y troseddau casineb a riportiwyd i Heddlu Gwent 6% yn 2024/25 o'i gymharu â 2023/24, gan adlewyrchu'r duedd a welwyd ledled Cymru yn ystod yr un cyfnod.

Gostyngodd nifer y troseddau casineb ar sail crefydd, trawsffobia, anabledd a homoffobia a gofnodwyd yn ystod 2024/25, er bod nifer y troseddau â chymhelliant hiliol a gofnodwyd wedi cynyddu.

Rydym yn cydnabod bod troseddau casineb yn parhau i fod yn bryder i'n cymunedau amrywiol ac mae'r Comisiynydd wedi gwneud ymrwymiad penodol i ymdrin â throseddau casineb yn y Cynllun Heddlu, Trosedd a Chyfiawnder.

* Rydym yn parhau i ddatblygu ein dealltwriaeth o brofiad bywyd pobl o droseddau casineb drwy ein haelodaeth o fforymau fel Tasglu Gwrth-hiliaeth Cyfiawnder Troseddol (Cymru) a Bwrdd Casineb a Thensiynau Cymunedol Llywodraeth Cymru.

**Ymyrraeth ac atal cynnar**

* Gwnaethom weithio gyda Chanolfan Pobl Ifanc Cwmbrân (CCYP), Heddlu Gwent, a Chyngor Bwrdeistref Sirol Torfaen, i gyflwyno cynllun partneriaeth allgymorth ieuenctid newydd i ymdrin ag ymddygiad gwrthgymdeithasol yng Nghwmbrân. Gan ddefnyddio cyllid o gronfa Strydoedd Saffach y Swyddfa Gartref, targedodd gweithwyr ieuenctid o Ganolfan Pobl Ifanc Cwmbrân ardaloedd lle ceir problemau, er mwyn ymgysylltu â phobl ifanc a'u hannog i fynychu'r ganolfan yn hytrach na sefyllian o gwmpas canolfannau siopa ac ardaloedd cyhoeddus eraill.
Erbyn hyn mae'r ganolfan yn derbyn dros 700 o ymweliadau gan bobl ifanc bob mis, ac mae busnesau lleol a'r heddlu'n dweud bod achosion o ymddygiad gwrthgymdeithasol wedi lleihau. Cafwyd adborth cadarnhaol hefyd gan y bobl ifanc sy'n defnyddio’r ganolfan, gan gynnwys teimlo'n fwy diogel a chael cefnogaeth gan y staff.
* Yn ystod 2023/24 gwnaethom barhau i gefnogi darpariaeth y rhaglen Camau Cynnar gyda'n Gilydd yng Nghasnewydd. Mae'r rhaglen amlasiantaeth, sy'n gysylltiedig â phrosiect Profiadau Niweidiol yn Ystod Plentyndod cynharach, yn cefnogi gwaith i adnabod plant agored i niwed, darparu ymyrraeth gynnar i'w cadw nhw allan o'r system cyfiawnder troseddol, torri'r cylch o drosedd o genhedlaeth i genhedlaeth, a gwella eu bywydau. Yn ystod y cyfnod o 12 mis:
* 199 o deuluoedd wedi elwa o’r rhaglen;
* 294 o blant a phobl ifanc yn y teuluoedd hyn wedi elwa naill ai'n uniongyrchol neu'n anuniongyrchol o’r cymorth;
* 27 o fuddiolwyr wedi'u nodi â chefndiroedd treftadaeth ethnig, gyda'r nifer fwyaf yn uniaethu fel 'Unrhyw Grŵp Ethnig Arall'.
* Mae Crimestoppers ac Ymddiriedolaeth St Giles wedi parhau i addysgu, hysbysu a gweithio gyda phobl ifanc yng Ngwent i atal a lleihau trais difrifol. Wedi'u hariannu gan Swyddfa'r Comisiynydd, mae'r rhaglenni'n codi ymwybyddiaeth o beryglon troseddau difrifol a chyfundrefnol, gan helpu i ddargyfeirio pobl ifanc i ffwrdd o gymryd rhan. Mae'r cyfranogwyr sy'n ymgysylltu â'r gwasanaethau o amrywiaeth o gefndiroedd gyda gwahanol anghenion a ffactorau, gan gynnwys iechyd meddwl a phwysau costau byw, a allai ddylanwadu ar eu hymddygiad.

Yn ystod cyfnod yr adroddiad, cafodd cymorth ei ddarparu ar amrywiaeth o faterion, gan gynnwys risg o ecsbloetio troseddol oherwydd pwysau cyfoedion, pontio o wasanaethau ieuenctid i oedolion a mynediad parhaus at gymorth, ac iechyd meddwl a theimladau camreolus yn ogystal ag ar gyfer troseddau cyllyll a thrais difrifol gan ieuenctid.

* Mae pobl ifanc yng Ngwent wedi parhau i ymgysylltu â sesiynau achub bywydau wedi’u cynnal gan yr elusen genedlaethol, Street Doctors, a ariennir fel rhan o raglen addysg ehangach sy'n gysylltiedig ag ymweliad yr Angel Cyllyll â Gwent ym mis Tachwedd 2022. Nod Street Doctors yw rhoi pobl ifanc wrth wraidd y ddarpariaeth cymorth cyntaf a'u grymuso i fod yn achubwyr bywyd yn eu cymunedau. Yn ystod 2023/24, cymerodd mwy na 90 o bobl ifanc ran yn y sesiynau a allai eu helpu i achub bywydau pe bai rhywun yn cael ei drywanu. Yn ystod 2024/25, cyflwynwyd 50 o sesiynau i 966 o bobl ifanc, gan hyrwyddo diwylliant o gyfrifoldeb ac ymyrraeth, gan atgyfnerthu negeseuon gwrth-drais ymhlith cyfranogwyr.
* Yn ystod cyfnod yr adroddiad, gwnaethom ddarparu cyllid i Kidcare4u i ddarparu clwb dydd Sadwrn wythnosol, sy'n cael ei gynnal o Ganolfan Mileniwm Pilgwenlli, gyda staff a gwirfoddolwyr o'r ardal leol. Gall plant rhwng pump a 16 oed fwynhau gweithgareddau fel crefftau, chwaraeon a drama. Yn ogystal â chynnal gweithgareddau sy'n annog pobl ifanc i gadw'n iach, gwella eu hyder a gwneud ffrindiau, mae'r elusen yn darparu cymorth addysg ychwanegol i'r rhai sydd ei angen hefyd. Nid yn unig mae'r prosiect hwn yn cadw pobl ifanc oddi ar y strydoedd ac yn rhoi rhywbeth cadarnhaol iddyn nhw ei wneud, mae'r cymorth ehangach a gynigir i'r bobl ifanc a'u teuluoedd o fudd hirdymor iddyn nhw yn y dyfodol.
* Yn 2023/24, gwnaethom ymuno â swyddogion o Heddlu Gwent a Gwasanaeth Cyfiawnder Ieuenctid Casnewydd ar gyfer gweithdy 'troseddau a chanlyniadau' yn Ysgol Gyfun Gwent Is Coed, a gafodd ei gynnal yn rhan o brosiect dargyfeirio addysg chwe wythnos i roi gwybod i bobl ifanc am beryglon a risgiau ymddygiad negyddol. Yn ystod y sesiwn, trafododd y disgyblion ganlyniadau ymddygiad troseddol a gwnaethant siarad am effaith ymddygiad gwrthgymdeithasol, a sut maen nhw'n meddwl y mae’n effeithio ar bobl, eu cymunedau ehangach, a'r gwasanaethau brys. Roedd sesiynau eraill yn cynnwys cyflwyniadau gan bartneriaid gan gynnwys ymwybyddiaeth cyffuriau gan Wasanaeth Cyffuriau ac Alcohol Gwent, llinellau cyffuriau ac ecsploetiaeth gan Ymddiriedolaeth St Giles, ac effaith trosedd ar ddioddefwyr.
* Yn 2023/24 gwnaethom ymuno â phartneriaid i ddathlu 10 mlwyddiant County in the Community. Mae County in the Community yn cynnal sesiynau ymgysylltu â phobl ifanc mewn ardaloedd o angen taer yng Nghasnewydd, trwy chwaraeon a gweithgareddau eraill, a rhoddodd Swyddfa'r Comisiynydd gyllid i ymestyn nifer y sesiynau a gynigir bob wythnos. Nod y prosiect yw ysbrydoli pobl ifanc i wneud newid cadarnhaol yn eu bywydau ac yn eu cymunedau, darparu disgyblaeth a strwythur, a helpu pobl ifanc i gadw'n iach ac wedi’u hysgogi. Mae'r gwaith yma'n helpu i leihau ymddygiad gwrthgymdeithasol mewn rhai mannau yn y gymuned, gan roi man diogel ac wyneb diogel yn eu cymunedau, ynghyd â chefnogaeth gan fentoriaid sy'n oedolion, gan ddarparu buddion hirdymor er mwyn dyfodol hapusach ac iachach.
* Gwnaethom barhau i gyfrannu cyllid i Dyfodol Cadarnhaol, rhaglen cynhwysiant sy'n defnyddio chwaraeon i ymgysylltu â phobl ifanc a'u dargyfeirio oddi wrth ymddygiad gwrthgymdeithasol. Mae llawer o bobl ifanc a theuluoedd sy'n rhan o Dyfodol Cadarnhaol ar y cyrion ac yn brwydro i gael mynediad i wasanaethau prif ffrwd, yn arbennig os nad Saesneg yw eu hiaith gyntaf. Cynhaliwyd 838 o sesiynau dargyfeirio wedi'u trefnu ledled Gwent yn 2023/24, a chynigiwyd 889 yn 2024/25. Yn ogystal, cynhaliwyd 130 sesiwn Dyfodol Cadarnhaol ymatebol yn 2023/24, gyda 793 yn cael eu cynnal yn 2024/25 i ymdrin â phroblemau ymddygiad gwrthgymdeithasol penodol a nodwyd gan yr heddlu a phartneriaid Diogelwch Cymunedol.
O'r rhai a ymgysylltodd â'r sesiynau yn ystod y cyfnod dwy flynedd:
* Datgelodd tua 3,500 o bobl eu bod o gefndir treftadaeth ethnig;
* Datgelodd 440 o bobl bod ganddynt anabledd.

Dywedodd y rhai a gymerodd ran bod eu hiechyd a lles yn well, eu bod wedi dysgu mwy o sgiliau bywyd a'u bod wedi ymgysylltu mwy gydag addysg, cyflogaeth a hyfforddiant.

* Ym mis Chwefror 2025, ymunodd y Comisiynydd ag aelodau Rhwydwaith Rhedwyr Benywaidd Casnewydd yn rhan o ymgyrch gan Heddlu Gwent i gadw rhedwyr yn ddiogel. Mae swyddogion wedi bod yn gweithio gydag Athletau Cymru i roi cyngor ac arweiniad i fenywod a merched ynghylch sut i gadw'n ddiogel wrth redeg. Anogir menywod sydd yn profi unrhyw aflonyddu neu ymddygiad bygythiol pan fyddan nhw allan yn rhedeg i gysylltu â'r heddlu a riportio'r mater. Maen nhw hefyd yn cael eu cyflwyno i aelodau'r tîm plismona lleol ar gyfer eu hardal fel ffordd o chwalu rhwystrau a meithrin perthynas rhwng yr heddlu a chymunedau.

**Cefnogi Dioddefwyr**

* Yn ogystal â chanolbwyntio'n benodol ar ddioddefwyr-goroeswyr VAWDASV, rydym wedi parhau i roi mynediad i wasanaethau arbenigol i ddioddefwyr trosedd yn Connect Gwent, y ganolfan amlasiantaeth sy'n cael ei hariannu gan Swyddfa'r Comisiynydd. Mae'r gwasanaethau hyn yn cynnwys:
	+ Age Cymru;
	+ Umbrella Cymru - gwasanaeth cymorth rhywedd amrywiol;
	+ 'RE:Live' - gwasanaeth plant a phobl ifanc Umbrella Cymru;
	+ Ymarferydd iechyd meddwl a lles; a
	+ Chymorth i Ddioddefwyr (cyffredinol).

Mae data defnyddwyr gwasanaeth yn dangos bod nifer y bobl o dreftadaeth ethnig, ac unigolion sy'n datgelu anableddau, neu rywedd amrywiol yn isel. Rydym yn parhau i weithio i gofnodi data demograffeg defnyddwyr gwasanaeth yn effeithiol, fel yr ydym yn ei wneud gyda'n prosesau rheoli contractau.

* Yn ystod 2024/25, gweithiodd Swyddfa'r Comisiynydd i ail gomisiynu ein darpariaeth gyfredol o ran gwasanaethau i ddioddefwyr. Yn wahanol i'r trefniadau amlasiantaeth, mae darparwr unigol wedi cael ei benodi i ddarparu cymorth i blant ac oedolion sydd wedi dioddef trosedd. Mae Swyddfa'r Comisiynydd wedi gweithio'n agos gyda'r darparwyr gwasanaeth presennol a'r rhai newydd i sicrhau bod unigolion sy'n derbyn cymorth yn ystod y cyfnod hwn yn cael eu trosglwyddo'n effeithiol. Bydd y gwasanaeth newydd unigol yn dechrau ym mis Ebrill 2025.
* Mae Swyddfa'r Comisiynydd wedi bod yn gweithio hefyd i ddatblygu dulliau dadansoddol ar gyfer ein gwasanaethau a gomisiynir a fydd yn cefnogi ac yn gwella perfformiad a gwaith monitro data, gan gynnwys data gwybodaeth am amrywiaeth. Bydd hyn yn helpu i lywio penderfyniadau ynghylch anghenion cymorth penodol ac ymgysylltu uniongyrchol â chymunedau i godi ymwybyddiaeth o'r gwasanaethau a'r cymorth sydd ar gael iddynt os byddant yn dioddef trosedd.

# **Cyfreithlondeb a Thegwch**

Sicrhau bod Heddlu Gwent a Swyddfa’r Comisiynydd yn cyflawni eu gweithgareddau mewn ffordd sy’n gymesur ac yn anwahaniaethol ac yn meithrin cysylltiadau cadarnhaol rhwng cymunedau a phlismona.

## **Beth rydym ni wedi ei wneud**

* Gwnaethom ymateb i ymgynghoriad y Swyddfa Gartref ar y canllaw cenedlaethol diweddaraf ar gyfer Paneli Craffu ar Gyfreithlondeb, a gynhaliwyd dan y llywodraeth Geidwadol flaenorol. Byddwn yn defnyddio'r Canllaw drafft i nodi cyfleoedd i wella'r trefniadau craffu cymunedol sydd mewn lle ar gyfer Swyddfa'r Comisiynydd a Heddlu Gwent ymhellach.
* Ym mis Hydref 2024, ymunodd y Comisiynydd â thrafodaeth banel ar wahaniaethu a gwrth-hiliaeth yn rhan o gynhadledd 'Creu Cymru Wrth-hiliol' yng Nghaerdydd. Cynhaliwyd y gynhadledd gan Policy Insight Wales, a daeth ag arweinwyr o bob rhan o Gymru at ei gilydd i edrych ar y cynnydd sydd wedi'i wneud o dan Gynllun Gweithredu Cymru Wrth-hiliol Llywodraeth Cymru. Siaradodd aelodau'r panel am sut gall y sector cyhoeddus gymryd camau ymarferol i wrthsefyll hiliaeth a gwahaniaethu.

**Stopio a Chwilio a Defnyddio Grym**

* Yn ystod y ddwy flynedd, gwnaethom gynnal saith panel craffu ar gyfreithlondeb annibynnol a adolygodd hapsampl o ddigwyddiadau stopio a chwilio a defnyddio grym trwy gamerâu corff a data Heddlu Gwent. Rhoddir pwyslais arbennig ar hil ac ethnigrwydd, plant a phobl ifanc, ac iechyd meddwl. Mae'r Panel Craffu ar Gyfreithlondeb, sy'n cael ei weithredu gan Swyddfa'r Comisiynydd, yn cefnogi proses craffu'r Comisiynydd ar ddefnydd Heddlu Gwent o’i bwerau ac yn rhoi sicrwydd annibynnol ar gyfer sut y mae pwerau’n cael eu defnyddio.

Yn ystod y cyfnod hwn, gwnaeth y Panel:

* + Ychwanegu digwyddiadau stopio a chwilio sy'n cynnwys chwiliad mwy trylwyr o blant neu ddinoethi rhannau mwy personol o’r corff i'w themâu craffu craidd.
	+ Nodi amrywiaeth o gyfleoedd i wella, gan gynnwys:
		- Cryfhau'r seiliau ar gyfer stopio chwilio;
		- Gwneud sylwadau ar y rhesymeg dros gyfarfyddiadau penodol;
		- Gwella ymgysylltu â chymunedau ynghylch defnydd o bwerau'r heddlu; a
		- Defnyddio iaith a chyfathrebu sy'n gysylltiedig â defnyddio grym, yn enwedig ar gyfer digwyddiadau sy'n ymwneud â phobl agored i niwed.
	+ Cydnabod arfer da gan swyddogion wrth ymgysylltu ag aelodau o'r cyhoedd (yn enwedig plant a phobl agored i niwed), lle bo seiliau canmoladwy, neu ar gyfer ymddygiad proffesiynol a chanlyniadau cadarnhaol mewn amgylchiadau heriol.
* Yn ystod 2024/25, gwnaethom ddyfeisio a gweithredu proses craffu benodol ar gyfer stopio a chwilio a gafodd ei chynnal o dan Adran 60 o Ddeddf Cyfiawnder Troseddol a Threfn Gyhoeddus 1994. Mae adran 60 yn caniatáu i swyddogion heddlu gynnal chwiliadau stopio a chwilio wrth amau trais difrifol, neu ar ei hôl, ac mae’n caniatáu chwiliadau 'heb amheuaeth' mewn ardal ddaearyddol ddiffiniedig. Bydd hyn yn helpu i sicrhau bod Heddlu Gwent yn defnyddio pwerau Adran 60 yn briodol ac yn dilyn y drefn briodol yn llwyr wrth ei awdurdodi, yn ogystal â helpu i roi mwy o dryloywder a sicrwydd i’r cyhoedd.
* Ym mis Rhagfyr 2024, cynhaliodd y Panel Craffu ar Gyfreithlondeb ei sesiwn graffu Adran 60 gyntaf yn dilyn awdurdodiad yng Nghasnewydd ym mis Tachwedd. Adolygodd yr aelodau bob achos o stopio a chwilio a gynhaliwyd yn ystod y cyfnod 24 awr dan sylw ac roeddent yn fodlon bod Heddlu Gwent wedi dilyn y drefn briodol ar gyfer yr awdurdodiad. Roedd yr aelodau yn fodlon bod yr holl ddigwyddiadau a gafodd eu hadolygu wedi dilyn y drefn briodol hefyd.

Yn ystod y flwyddyn, rydym wedi bod yn fodlon bod Heddlu Gwent yn parhau i ganolbwyntio ar y meysydd priodol sydd angen eu gwella.

* Rydym wedi parhau i gyfrannu at brosesau llywodraethu a chraffu mewnol yr heddlu ar gyfer stopio a chwilio a defnyddio grym er mwyn sicrhau bod pwyslais priodol yn cael ei roi ar adnabod a deall neu roi sylw i anghydraddoldeb, gan gynnwys anghydraddoldeb o ran hil ac ethnigrwydd ac ymhlith plant a phobl ifanc. Mae newyddion o'r sesiynau Panel Craffu ar Gyfreithlondeb yn cael ei gyflwyno yng nghyfarfodydd mewnol Craffu ar Bwerau Gorfodi Heddlu Gwent i helpu i godi ymwybyddiaeth o'r gweithgarwch a chanlyniadau. Mae hyn hefyd yn cefnogi prosesau gwelliant parhaus ar gyfer stopio a chwilio a defnyddio grym ac mae'n creu cyfle arall i drafod sylwadau aelodau gyda chynulleidfa weithredol ehangach.
* Yn ystod 2024/25, gwnaethom drefnu i aelodau’r Panel Craffu ar Gyfreithlondeb ymweld â'r uned hyfforddi weithredol i arsylwi’r drefn gyhoeddus a hyfforddiant defnyddio Taser, y ddau ohonynt yn dod o dan ddefnyddio grym. Ar ôl cwrs dwys wyth diwrnod yn ystod eu cyfnod hyfforddi cychwynnol, rhaid i bob swyddog heddlu ymgymryd â sesiynau diweddaru hyfforddiant diogelwch y cyhoedd blynyddol, sy'n cynnwys stopio a chwilio, a rheoli’r rhai sydd wedi’u cadw yn y ddalfa. Rhaid i swyddogion sydd wedi'u hyfforddi o ran defnyddio Taser gwblhau hyfforddiant blynyddol hefyd i sicrhau bod eu sgiliau yn gyfredol. Ym mis Chwefror, cafodd y Comisiynydd gyfle i weld yr ymarferion hyfforddi hyn. Roedd aelodau'r Panel Craffu ar Gyfreithlondeb a'r Comisiynydd wedi'u sicrhau gan ddyfnder gwybodaeth ac arbenigedd yr hyfforddwyr, a chadernid yr ymarferion hyfforddi.

**Hyder cymunedol yn y defnydd o bwerau’r heddlu**

* Yn ystod 2023/24, derbyniodd Swyddfa'r Comisiynydd wobr arian Sicrwydd Ansawdd gan y Gymdeithas Ymwelwyr Annibynnol â Dalfeydd. Mae'r Fframwaith Sicrwydd Ansawdd cenedlaethol yn asesu pa mor dda mae cynlluniau'n cydymffurfio â'r cod ymarfer sy'n llywodraethu ymweld â dalfeydd. Mae'r wobr, sy'n parhau am ddwy flynedd, yn dangos bod Swyddfa'r Comisiynydd wedi cyflawni a chynnal Cynllun Ymwelwyr Annibynnol â Dalfeydd yng Ngwent sy'n effeithiol ac o ansawdd uchel.

Cafodd Heddlu Gwent ei hysbysu am unrhyw broblemau a nodwyd yn ystod ymweliadau. Yn ystod y cyfnod, nododd y Cynllun y canlynol:

|  |  |  |
| --- | --- | --- |
|  | 2023/24 | 2024/25 |
| Nifer y bobl oedd yn cael eu cadw yn y ddalfa a dderbyniodd ymweliad | 278 | 384 |
| Nifer y bobl 17 oed ac iau a oedd yn cael eu cadw yn y ddalfa  | 26 | 36 |
| Nifer y bobl oedd yn cael eu cadw yn y ddalfa a nododd eu bod yn fenywaidd | 62 | 112 |
| Nifer y bobl oedd yn cael eu cadw yn y ddalfa a nododd eu bod yn Ddu neu Ddu Prydeinig | 17 | 25 |
| Nifer y bobl oedd yn cael eu cadw yn y ddalfa a nododd eu bod yn Asiaidd neu Asiaidd Prydeinig | 13 | 19 |
| Nifer y bobl oedd yn cael eu cadw yn y ddalfa a nododd eu bod o Hil Gymysg | 4 | 1 |
| Nifer y bobl oedd yn cael eu cadw yn y ddalfa a nododd eu bod o dreftadaeth ethnig arall  | 12 | 20 |

* Gwnaethom roi Polisi Cydraddoldeb ac Amrywiaeth penodol i'n cynlluniau gwirfoddoli ar waith. Bydd hwn yn helpu i sicrhau bod y prosesau a'r arferion cysylltiedig â'n cynlluniau yn hybu cyfle cyfartal i bobl a chymunedau lleol, herio gwahaniaethu, a chefnogi recriwtio a dethol gwirfoddolwyr o gymunedau heb gynrychiolaeth ddigonol a grwpiau amrywiol.
* Gwnaethom barhau i gymryd rhan ym mhanel craffu ar Anghydraddoldeb yn y Ddalfa Heddlu Gwent, sy’n adolygu cofnodion a delweddau fideo o ddalfeydd i sicrhau bod y bobl sy'n cael eu cadw ynddynt yn cael eu trin yn deg ac yn briodol. Rhoddir pwyslais penodol ar blant a phobl ifanc, pobl agored i niwed, a phobl o dreftadaeth ethnig. Mae argymhellion wedi cynnwys:
	+ Adolygu digwyddiadau stopio a chwilio sy'n cynnwys chwiliad mwy trylwyr o rannau mwy personol o’r corff a sicrhau bod Oedolion Priodol yn cael eu defnyddio a'u cofnodi;
	+ Data mwy eglur ar gyfer pobl o dreftadaeth ethnig yn y ddalfa; ac
	+ Argaeledd gwasanaethau cyfieithu a'r effaith bosibl ar hyd y cyfnod mae rhai unigolion yn cael eu cadw yn y ddalfa.
* Yn ystod cyfnod yr adroddiad, gwnaethom barhau i weithio gyda Heddlu Gwent a phartneriaid i ddeall yn well y defnydd o stopio a chwilio plant sy'n cynnwys chwiliad mwy trylwyr neu ddinoethi rhannau mwy personol o’r corff. Cyflwynwyd a chytunwyd ar argymhellion gan y Grŵp Gorchwyl a Gorffen i'r Bwrdd Diogelu, gan gynnwys;
* Trefniadau ar gyfer adrodd am ddata wrth y Bwrdd;
* Atgyfeiriadau diogelu i blant sy'n cael eu chwilio gan yr heddlu;
* Pryderon cysylltiedig â'r defnydd o'r term ’noeth-chwilio'; ac
* Ystyriaethau ar gyfer oedolion agored i niwed.

Ym mis Mawrth 2025, ail gyfarfu'r grŵp i graffu ar effeithiolrwydd y broses ar gyfer atgyfeiriadau diogelu a ddaeth i rym ym mis Hydref 2024. Tynnodd sylw at y meysydd yr oedd angen eu gwella yn y ffordd roedd atgyfeiriadau'n cael eu gwneud at dimau diogelu, yn ogystal â niferoedd yr atgyfeiriadau a oedd yn cael eu gwneud. Er mwyn sicrhau proses graffu effeithiol sy'n cymell gwelliant, mae'r grŵp wedi cynnig ymestyn yr amserlen ar gyfer y gwaith am isafswm o 12 mis.

**Cwynion gan y Cyhoedd**

* Gwnaethom hapsamplu ffeiliau cwynion yr heddlu bob chwe mis i sicrhau bod prosesau cwynion gan y cyhoedd wedi cael eu dilyn yn gywir, gan gynnig argymhellion lle nodwyd unrhyw feysydd i'w gwella.
* Gwnaethom graffu'n rheolaidd ar berfformiad Heddlu Gwent o ran safonau proffesiynol, gyda'r cyhoedd ac yn fewnol, i ddeall unrhyw dueddiadau ac i herio er mwyn creu newid cadarnhaol. Mae data amrywiaeth yn cael ei fonitro yn yr adroddiadau hyn ac mae unrhyw wahaniaethu neu duedd yn cael ei nodi.

**Tryloywder**

* Rydym wedi parhau i gyfrannu at a chefnogi Cynllun Gweithredu Gwrth-hiliaeth Cyfiawnder Troseddol Cymru. Mae Swyddfa'r Comisiynydd yn aelod o Dasglu Gwrth-hiliaeth Cymru ac mae'r Dirprwy Gomisiynydd wedi parhau i arwain y ffrwd waith Ymgysylltu â'r Gymuned. Mae staff Swyddfa'r Comisiynydd hefyd yn cyfrannu at ffrwd gwaith gysylltiedig is-grwpiau sy'n gyfrifol am gymell a chyflawni newid o dan y Cynllun Gweithredu.

Mae Adroddiad Blynyddol wedi cael ei gyhoeddi sy'n amlinellu cynnydd o dan y Cynllun: [Adroddiad Blynyddol Cynllun Gweithredu Gwrth-hiliaeth Cyfiawnder Troseddol Cymru 2023-24 - GOV.UK](https://www.gov.uk/government/publications/criminal-justice-anti-racism-action-plan-for-wales-annual-report-23-24/cynllun-gweithredu-gwrth-hiliaeth-cyfiawnder-troseddol-cymru-adroddiad-blynyddol-2023-24), sy'n cynnwys:

* + Cynhaliwyd sesiwn oruchwylio ar droseddau casineb gan y Rhwydwaith Ymgysylltu â’r Gymuned yn ystod haf 2023. Roedd hyn yn galluogi sefydliadau allanol i ddeall y prosesau presennol ar gyfer rhoi gwybod am droseddau casineb a darpariaethau i ddioddefwyr yng Nghymru. Cafodd y rhai oedd yn bresennol rywfaint o sicrwydd ynghylch y gwaith sy’n cael ei wneud i alluogi riportio sy’n canolbwyntio ar ddioddefwyr ledled Cymru, ac roedd hefyd wedi arwain at argymhellion gan y rhwydwaith ynghylch sut gallai heddluoedd ac eraill wella cyfathrebu cyhoeddus ar y materion hyn.
	+ Asiantaethau cyfiawnder troseddol unigol yng Nghymru yn ymgymryd â gweithredu cadarnhaol i gynyddu cynrychiolaeth staff o dreftadaeth ethnig. Mae ffrwd waith cynrychiolaeth y gweithlu wedi cael ei sefydlu o dan y Cynllun, sy'n cwmpasu’r holl waith gweithredu cadarnhaol sy’n cael ei wneud ar hyn o bryd ar draws cyfiawnder troseddol ynglŷn â recriwtio a datblygu. Pan fydd y gwaith cwmpasu wedi’i gwblhau, bydd arferion da a bylchau’n cael eu nodi, er mwyn gallu datblygu a defnyddio safonau sylfaenol ledled Cymru.
	+ Tua diwedd 2023, cymerwyd camau i ddod â heddluoedd Cymru ynghyd â Llywodraeth Cymru, Cymdeithas Llywodraeth Leol Cymru, a phartneriaid ac unigolion yn y trydydd sector i drafod sut mae diwallu anghenion penodol cymunedau Sipsiwn, Roma a Theithwyr wrth gyflawni’r Cynllun. Mae problemau hiliaeth i Sipsiwn, Roma a Theithwyr yn bryder difrifol o hyd ac mae angen mwy o waith partner i ymdrin â rhai o’r anfanteision a’r gwahaniaethu y mae’r cymunedau hyn yn eu hwynebu. Bydd Gweithgor Cymru Gyfan yn dechrau yn 2024.
	+ Adolygu a diwygio llywodraethu o ran cyflawni'r Cynllun i hyrwyddo cynhwysiant a ffyrdd gwrth-hiliol o weithio. Mae hyn wedi cynnwys cynyddu cynrychiolaeth pobl sydd wedi’u tangynrychioli’n hiliol ac arbenigwyr annibynnol sy’n ymwneud â goruchwylio’r gwaith a rhoi barn ar gynnydd.
	+ Sefydlu ffrwd waith 'Hyfforddiant a Chymhwysedd Diwylliannol' i gydgysylltu'r gweithgarwch sy'n ofynnol dan yr ymrwymiad hwn yn effeithiol. Yn ystod 2023-24 gwnaed gwaith cynhwysfawr i gwmpasu bodolaeth yr adnoddau a’r hyfforddiant presennol ar gyfer Cymhwysedd Gwrth-hiliaeth a Diwylliant sy’n cael eu defnyddio ar draws y maes cyfiawnder troseddol. Gwnaed hyn er mwyn deall lefelau’r ddarpariaeth bresennol a’r bylchau y dylid rhoi sylw iddynt.
* Tua diwedd 2023/24, gwnaethom ddechrau cynllun peilot ar gyfer proses graffu thematig newydd i roi mwy o oruchwyliaeth a sicrwydd am berfformiad Heddlu Gwent. Mae'r Fforwm Sicrwydd Craffu yn rhoi ffocws thematig ar draws meysydd strategol a gweithredol, ac mae adolygiadau'n cael eu cynnal ar gyfer y ddalfa, dioddefwyr, trosedd casineb, plant a phobl ifanc, a stopio a chwilio.

# **Mynediad, Ymgysylltu a Chydlyniant**

Sicrhau bod y gwasanaethau a ddarperir gan Heddlu Gwent a Swyddfa’r Comisiynydd yn ymateb i safbwyntiau, profiadau ac anghenion pobl sy’n dweud bod ganddynt nodweddion gwarchodedig, a bod y gwaith a wnawn yn hybu cynhwysiant a chydlyniant.

## **Beth rydym ni wedi ei wneud**

**Mynediad at wasanaethau plismona a gwybodaeth**

* Gwnaethom barhau i weithio i sicrhau ein bod yn darparu gwefan ac yn cyhoeddi gwybodaeth sy''n hygyrch i'r cyhoedd, yn arbennig pobl â gwahanol anableddau. Cafodd pob aelod o staff sesiwn wybodaeth i gefnogi'r gwaith yma ac i wreiddio arferion hygyrch yn ein prosesau busnes.
* Gwnaethom gymryd rhan yn Nhasglu Hawliau Anabledd Llywodraeth Cymru: Gweithgor Mynediad at Gyfiawnder. Daeth y grŵp â phobl at ei gilydd gyda phrofiadau ac arbenigedd o bob rhan o Gymru, sefydliadau pobl anabl, cyrff cyfiawnder troseddol, Llywodraeth Cymru ac arweinwyr polisi cyfiawnder troseddol i ddeall yn well y rhwystrau mae pobl anabl yn eu hwynebu a datblygu set o argymhellion i wella mynediad pobl anabl at gyfiawnder.
* Gwnaethom gynnal ein hachrediad o dan gynlluniau cenedlaethol:
	+ Hyderus o ran Anabledd - Ymroddedig
	+ Safonau Cyfranogiad Cenedlaethol Plant a Phobl Ifanc

**Ymgysylltu â'r gymuned**

* Ymunodd y Comisiynydd â phartneriaid a phlant a phobl ifanc ar gyfer Gwobrau Ieuenctid Tîm Cymorth Lleiafrifoedd Ethnig ac Ieuenctid (EYST). Cynhaliwyd y digwyddiad Gwobrau Ieuenctid yng Nghasnewydd a Thorfaen ac mae’n cydnabod talent, gwydnwch ac ysbryd y bobl ifanc mae EYST yn gweithio gyda nhw.
* Mae Dirprwy Gomisiynydd yr Heddlu a Throsedd wedi parhau i ymgysylltu â Rhwydwaith Ymgysylltu Cymuned Cyfiawnder Troseddol Cymru, sy'n rhoi cyfle i glywed am a dysgu gan brofiadau pobl o gefndiroedd treftadaeth ethnig, gan roi cyfle ar y cyd i ddylanwadu ar newid yn y system cyfiawnder troseddol yng Nghymru.
* Gwnaethom gefnogi diwrnod o wybodaeth i ddysgwyr yn y gymuned, a drefnwyd gan ein partneriaid EYST - Tîm Cymorth Lleiafrifoedd Ethnig ac Ieuenctid Cymru, ynghyd â Barod, Melo Cymru a Bwrdd Iechyd Prifysgol Aneurin Bevan ym Mharth Dysgu Torfaen. Gwnaethom siarad â phobl am amrywiaeth o bynciau, gan gynnwys rôl y Comisiynydd a gwaith Swyddfa'r Comisiynydd.
* Gwnaethom barhau i ymgysylltu ag aelodau’r Grŵp Cynghori Annibynnol ar gyfer prosesau craffu mewnol ac annibynnol, a chyfrannu at a chefnogi cyfarfodydd y Grŵp.
* Gwnaethom ymgysylltu â 2,500 o bobl yn ystod ein gwaith ymgysylltu ynghylch y Praesept. O'r rhai a ymatebodd:

|  |  |  |
| --- | --- | --- |
|  | 2023/24 | 2024/25 |
| % a nododd eu bod yn fenywaidd | 52.1% | 52.1% |
| % a nododd eu bod yn drawsryweddol | 0% | 0.3% |
| % a nododd eu bod o grwpiau treftadaeth ethnig | 7.5% | 8.3% |
| % a nododd bod ganddynt anabledd | 18.5% | 18.5% |
| % a nododd eu bod yn lesbiaid, hoyw, deurywiol, neu gyda chyfeiriadedd rhywiol arall | 3.3% | 3.3% |

Pan fydd yn ymgysylltu â'r cyhoedd mae Swyddfa'r Comisiynydd yn ceisio sicrhau sampl cynrychioliadol ar draws ein cymunedau. Mae'r wybodaeth am amrywiaeth a gesglir yn cael ei defnyddio i lywio a chyfeirio ein prosesau cynllunio ymgysylltu. Yn ystod 2023/24, gwnaethom nodi 0% o hunanddiffinio gan ymatebwyr Trawsryweddol i'r arolwg, a allai fod wedi dewis peidio â datgelu eu hunaniaeth o ran rhywedd i ni (mae opsiwn 'gwell gen i beidio â dweud' ar gael). Fodd bynnag, roeddem yn falch i weld cynnydd, er ei fod yn gynnydd bach, yn ystod ein harolwg ar gyfer 2024/25, ac rydym yn gobeithio datblygu hyn yn ystod ein gwaith ymgysylltu yn y dyfodol.

* Yn ystod mis Mawrth 2025, lansiodd y Comisiynydd y Cynllun Heddlu, Trosedd a Chyfiawnder newydd ar gyfer Gwent, a gafodd ei ddatblygu yn dilyn proses ymgysylltu helaeth gyda'r cyhoedd ac asiantaethau partner. Yn ogystal â'r pum blaenoriaeth, mae'r Cynllun yn cynnwys cydraddoldeb, amrywiaeth a chynhwysiant fel un o'i sylfeini - [Cynllun Heddlu, Trosedd a Chyfiawnder | Comisiynydd yr Heddlu a Throsedd Gwent](https://www.gwent.pcc.police.uk/cy/amdanom-ni/comisiynydd-yr-heddlu-a-throseddu/cynllun-heddlu-trosedd-a-chyfiawnder/). Gwnaethom ymgysylltu â dros 1,600 o bobl wrth ddatblygu'r Cynllun. O'r rhai a ymatebodd:

|  |  |
| --- | --- |
|  | % |
| % a nododd eu bod yn fenywaidd | 54.4% |
| % a nododd eu bod yn drawsryweddol | 0.3% |
| % a nododd eu bod o grwpiau treftadaeth ethnig | 5.7% |
| % a nododd bod ganddynt anabledd | 15.0% |
| % a nododd eu bod yn lesbiaid, hoyw, deurywiol, neu gyda chyfeiriadedd rhywiol arall | 3.4% |

* Yng Nghymru mae Mis Hanes Pobl Dduon hefyd yn nodi lansiad Hanes Pobl Dduon Cymru 365 Race Council Cymru, blwyddyn gyfan o ddathlu hanes a threftadaeth ddiwylliannol gyfoethog, a llwyddiannau cyfoes, pobl Dduon yng Nghymru. Mae comisiynwyr yr heddlu a throsedd Cymru wedi bod yn noddi Hanes Pobl Dduon Cymru 365 yn flynyddol, gan gynnwys noddi'r wobr 'Gwasanaethau Cyhoeddus i Gymru' yng Ngwobrau Ieuenctid a Chymuned Genedlaethol Hanes Pobl Dduon Cymru.
* Noddodd Swyddfa'r Comisiynydd gynhadledd Cymdeithas Genedlaethol Swyddogion Heddlu Duon, a gynhaliwyd gan Heddlu De Cymru yn 2023. Roedd yn gyfle i wrando ar a dysgu gan gydweithwyr yn y maes plismona a siaradwyr o bob rhan o'r Deyrnas Unedig, gan gynnwys Dr Stuart Lawrence a siaradodd yn ysgogol am fywyd ac etifeddiaeth ei frawd Stephen.
* Ymunodd y Comisiynydd ag aelodau'r gymuned i ddathlu agoriad swyddogol The House - cartref Eglwys Gymunedol Bethel - yng Nghasnewydd. Cafodd yr eglwys ei dinistrio gan dân yn 2018 a gwnaed gwaith adnewyddu helaeth arni cyn iddi ail agor ym mis Medi 2024. Mae'r eglwys yn ganolfan i'r gymuned gyfan ac yn helpu i gefnogi ffoaduriaid yng Nghasnewydd, yn ogystal â darparu llawer o wasanaethau eraill i breswylwyr lleol.
* Ynghyd â Heddlu Gwent, partneriaid, a'n cymunedau gwnaethom gofio a chydnabod nifer o ddigwyddiadau allweddol, gan gynnwys:
* Diwrnod Cofio'r Holocost
* Mis Hanes LHDT+
* Pride Cymru
* Diwrnod Rhyngwladol Menywod
* Diwrnod Stephen Lawrence
* Mis Hanes Sipsiwn, Roma a Theithwyr
* Diwrnod Windrush
* Mis Hanes Pobl Dduon
* Diwrnod Ymwybyddiaeth Corachedd
* Eid
* Gwnaethom ymgysylltu â grwpiau cymunedol eraill, digwyddiadau a phartneriaethau i drafod materion fel canfyddiad y cyhoedd am blismona, cyllid, rôl y Comisiynydd a gwaith Swyddfa'r Comisiynydd, ac unrhyw bryderon oedd ganddyn nhw, gan gynnwys:
	+ Gŵyl Maendy;
	+ Pride in the Port (Casnewydd);
	+ Pride Caerffili;
	+ Prosiect Ieuenctid Pont-y-pŵl;
	+ Fforwm Pobl dros 50 Cwmbrân;
	+ Cwpan y Byd Cynhwysiant Merched a gynhaliwyd gan dîm Datblygu Chwaraeon Torfaen;
	+ Wythnos y Glas Coleg Gwent;
	+ Ffair Gyrfaoedd Future Pathways Ysgol Croesyceiliog;
	+ Diwrnodau Lles Coleg Gwent i fyfyrwyr.

**Plant a Phobl Ifanc**

* Enillodd Swyddfa’r Comisiynydd Siarter Safonau Cyfranogiad Plant a Phobl Ifanc am yr ail waith. Mae'r siarter yn cydnabod ymrwymiad parhaus Swyddfa'r Comisiynydd i sicrhau bod y saith Safon Cyfranogiad Cenedlaethol yn cael eu dilyn wrth weithio gyda phlant a phobl ifanc. Mae'r safonau cyfranogiad yn pwysleisio pwysigrwydd gwrando ar farn plant a phobl ifanc.
* Gwnaethom ymuno â phartneriaid i ddathlu cyflawniadau pobl ifanc ysbrydoledig o'n cymunedau amrywiol yng Nghasnewydd, a gafodd eu cydnabod am eu gwaith caled a'u hymroddiad wrth ymgysylltu â phrosiectau lleol ac wrth helpu eraill. Trefnwyd y digwyddiad gan bartneriaeth o brosiectau, rhai ohonynt y mae Swyddfa’r Comisiynydd yn eu hariannu, gan gynnwys Tŷ Cymunedol, The Sanctuary, Ysgol Gynradd Maendy, gwasanaeth ieuenctid Cyngor Dinas Casnewydd, Casnewydd Fyw, Cymdeithas Gymunedol Iemenïaidd Casnewydd, a Dyfodol Cadarnhaol.
Mae'r sefydliadau hyn yn cydweithio yn rhan o'r bartneriaeth Levelling the Field, ac mae pob un ohonynt yn darparu ymyrraeth bwrpasol i blant a phobl ifanc sydd mewn perygl o ddechrau ymwneud â throsedd neu ymddygiad gwrthgymdeithasol. Trwy gynnig cyfle i blant a phobl ifanc gymryd rhan mewn gweithgareddau cadarnhaol, rhoi man diogel iddyn nhw fynd yn eu cymunedau gyda phobl maen nhw'n teimlo'n ddiogel yn siarad â nhw, a chael cefnogaeth gan fentoriaid sy'n oedolion, rydym yn helpu i atgyfnerthu ymddygiad da a gosod y seiliau a fydd yn eu galluogi nhw i gael dyfodol hapus ac iach.
* Gwnaethom weithio gyda grŵp o bobl ifanc o Gwmbrân i ddeall eu profiadau personol o blismona yn well, a sut maen nhw'n teimlo pan fyddant yn ymwneud â swyddogion heddlu yng Ngwent. Defnyddiwyd eu hadborth i helpu i lywio gwaith Heddlu Gwent a Swyddfa’r Comisiynydd. Mae prosiectau ymgysylltu o'r natur hon yn ein helpu ni i ddatblygu gwell perthynas â chymunedau, gan sicrhau bod plant a phobl ifanc yn cael eu clywed.
* Gwnaethom gefnogi Heddlu Gwent, partneriaid, a'n cymunedau drwy gydol gwyliau hanner tymor mis Hydref mewn amrywiaeth o ddigwyddiadau, gan gynnwys:
	+ Digwyddiad 'Cast neu Geiniog' yn archfarchnad Morrisons Bargod, wedi'i drefnu gan Rwydwaith Rhieni Caerffili. Gwnaeth partneriaid addurno cistiau eu ceir gan annog plant i chwarae cast neu geiniog ar bob car, gan ddysgu mwy am bob sefydliad a chael danteithion arbennig gyda phob ymweliad. Roedd yn ddigwyddiad llwyddiannus iawn gyda channoedd o blant yn cymryd rhan yn ystod y prynhawn.
	+ 'Arswyd ar y Sgwâr' blynyddol ym Mrynmawr, lle mae teuluoedd yn cael eu hannog i ymweld â busnesau, sefydliadau a stondinau ledled y dref. Mae hwn bob amser yn ddigwyddiad poblogaidd iawn, a daeth cannoedd o deuluoedd i gymryd rhan.
	+ Gwnaethom ymuno â'n partner yr ydym yn ei ariannu, Dyfodol Cadarnhaol, hefyd mewn sesiwn allgymorth ym Mhilgwenlli yng Nghasnewydd gyda'r nod o addysgu plant am beryglon tân gwyllt. Roedd y sesiwn yn diddori plant a phobl ifanc gyda gwahanol chwaraeon a gweithgareddau, wrth i staff drafod risgiau defnyddio tân gwyllt yn anghyfreithlon.
* Gwnaethom ehangu ein gweithdai mannau diogel mewn ysgolion ledled Gwent, gan gynnal dros 18 sesiwn gyda mwy na 1,000 o blant. Helpodd y sesiynau'r disgyblion i siarad am yr ardaloedd yn eu cymunedau lle roeddent yn teimlo'n ddiogel neu anniogel a thrafod y rhesymau dros hynny. Casglwyd y wybodaeth a'i rhoi i'r timau plismona cymdogaeth lleol yn ogystal â'r ysgolion a’r awdurdod lleol, i'n galluogi ni i weithio gyda'n gilydd i roi sylw i rai o'r problemau a godwyd.
* Gwnaethom gynnal digwyddiad Hawl i Holi Ieuenctid, gyda dros 70 o bobl ifanc yn cymryd rhan yn trafod themâu fel diogelwch menywod a merched, cymorth iechyd meddwl i blant a phobl ifanc, a phryderon am fepio. Roedd aelodau'r panel eleni yn cynnwys Dirprwy Gomisiynydd yr Heddlu a Throsedd, Eleri Thomas, Prif Gwnstabl Cynorthwyol Heddlu Gwent, Mark Hobrough; Johanna Robinson, Cynghorydd Cenedlaethol ar Drais yn erbyn Menywod; a Carol Andrews, Hyrwyddwr Ieuenctid Cyngor Bwrdeistref Sirol Caerffili.
* Rydym wedi parhau i gefnogi'r rhaglen Heddlu Bach yng Ngwent, gan ymweld ag ysgolion ym Mhont-y-pŵl a Rhaglan i siarad am rôl Comisiynydd yr Heddlu a Throsedd a sut mae comisiynwyr yn gweithio gyda'r heddlu i helpu i gadw cymunedau'n ddiogel. Mae'r rhaglen yn ffordd hwyliog, ryngweithiol i blant ddysgu sgiliau newydd, magu hyder yn eu galluoedd a chwarae rhan yn eu cymuned leol. Mae'n meithrin ymddiriedaeth a hyder rhwng yr heddlu a phlant o oedran ifanc, ac mae hefyd yn helpu i greu mwy o deimlad o gydlyniant o fewn y gymuned ehangach.
* Gwnaethom ddyfarnu £423,000 i sefydliadau sy'n rhoi cymorth i blant a phobl ifanc ledled Gwent yn rhan o Gronfa Gymunedol yr Heddlu'r Comisiynydd:
	+ Cymorth i Fenywod Cyfannol (Gwent gyfan)
	+ Canolfan Galw Heibio Pobl Ifanc Senghennydd (Caerffili)
	+ Urban Circle (Blaenau Gwent)
	+ Brynmawr Interact (Brynmawr)
	+ Media Academy Wales (Gwent gyfan)
	+ Mind Casnewydd (Casnewydd).

Mae'r prosiectau eraill y dyfarnwyd cyllid iddynt am ail neu drydedd flwyddyn yn cynnwys:

* + Cymdeithas Cymuned Iemenïaidd Casnewydd (Casnewydd)
	+ Tŷ Cymunedol (Casnewydd)
	+ Canolfan Pobl Ifanc Cwmbrân (Torfaen).
	+ Tîm Cymorth Lleiafrifoedd Ethnig ac Ieuenctid (Casnewydd).
* Gwnaethom gyfrannu £65,000 i Gronfa'r Uchel Siryf i gynnig cymorth lleol i blant a phobl ifanc i helpu i greu cyfleoedd sy'n llywio pobl ifanc oddi wrth drosedd ac ymddygiad gwrthgymdeithasol.

# **Creu Gweithlu Cynrychioliadol a Hyrwyddo Tegwch**

Gweithio tuag at weithlu cynrychioliadol a diwylliant gweithle cynhwysol, a sicrhau bod pawb sy’n gweithio i Heddlu Gwent a Swyddfa’r Comisiynydd yn cael eu trin yn deg a heb wahaniaethu.

## **Beth rydym ni wedi ei wneud**

* Cawsom wahoddiad i gymryd rhan yn yr Is-grŵp Hyfforddiant, Cymhwysedd Diwylliannol a Chynrychiolaeth Gweithlu o dan y Cynllun Gwrth-hiliaeth Cyfiawnder Troseddol. Bydd canlyniadau'r gwaith yn helpu i lywio cynnydd Swyddfa'r Comisiynydd wrth iddi ddod yn sefydliad gwrth-hiliaeth, gan gynnig cyfleoedd i weithio gyda phartneriaid i gyflawni amcanion y Cynllun Gweithredu Gwrth-hiliaeth Cyfiawnder Troseddol. Yn ystod 2024/25, penodwyd arweinydd Swyddfa'r Comisiynydd ar Gydraddoldeb, Amrywiaeth a Chynhwysiant yn gyd-arweinydd ar elfen Diwylliant y ffrwd gwaith hon. Gwnaed gwaith penodol i feincnodi dulliau cyfiawnder troseddol ar gyfer mesur 'diwylliant' o fewn sefydliadau a fydd yn cael eu defnyddio i greu methodoleg unigol ar gyfer adolygu unrhyw newidiadau i brofiadau'r gweithlu yn flynyddol.
* Siaradodd y Comisiynydd ag arweinwyr plismona o bob rhan o'r Deyrnas Unedig am y gwaith mae Heddlu Gwent yn ei wneud i ysgogi newid diwylliant o fewn y sefydliad. Mae Uwch-gynhadledd Partneriaeth Cymdeithas Comisiynwyr yr Heddlu a Throsedd a Phenaethiaid yr Heddlu flynyddol yn dwyn uwch arweinwyr, gwleidyddion ac arbenigwyr at ei gilydd i drafod rhai o'r problemau mwyaf cymhleth yn y maes gorfodi'r gyfraith a chyfiawnder troseddol. Cyflwynodd y Comisiynydd a chydweithwyr uwch o Heddlu Gwent y gwaith mae'r sefydliad wedi bod yn ei wneud i helpu i wella diwylliant, gyda phwyslais penodol ar gasineb tuag at fenywod a gwahaniaethu yn yr uwch-gynhadledd ym mis Tachwedd 2024.
* Gwnaethom ymuno â Heddlu Gwent i ddathlu digwyddiad Diwrnod Dathlu Pobl Draws ym Mhencadlys yr Heddlu, a gynhaliwyd gan Rwydwaith LHDTQ+ yr Heddlu. Arweiniwyd y digwyddiad cinio a dysgu gan y Parchedig Sarah Jones, a rannodd rai o'i phrofiadau ei hun, gan chwalu rhai mythau cyffredin am fywydau pobl drawsryweddol. Daeth y digwyddiad i ben gyda sesiwn holi ac ateb, gyda'r nod o gefnogi dysgu a bod yn fwy cynhwysol tuag at bobl draws, pa un ai yn ein cymunedau, neu fel cydweithwyr, ffrindiau neu yn ein teuluoedd.

**Gweithredu cadarnhaol**

* Rydym wedi parhau i graffu ar gynnydd Heddlu Gwent o ran bod yn weithlu mwy cynrychioladol. Ar ddiwedd mis Mawrth 2025, roedd swyddogion heddlu benywaidd yn parhau i gael eu tangynrychioli ar 38% o gyfanswm y sefydliad (mae menywod yn cyfrif am 51% o boblogaeth Gwent yn seiliedig ar Gyfrifiad 2021).

Roedd y gwahaniaeth mewn cynrychiolaeth treftadaeth ethnig hefyd yn parhau ar ddiwedd y flwyddyn, gyda 3.8% o swyddogion yr heddlu a 2.5% o staff yr heddlu yn nodi eu bod o gefndir treftadaeth ethnig.

* Mae data gweithlu Swyddfa'r Comisiynydd yn cael ei gyhoeddi ar ein gwefan. Er ein bod yn parhau i gydnabod diffyg amrywiaeth ledled y sefydliad, rydym wedi llwyddo i gynyddu cyfran y staff o gefndir treftadaeth ethnig i 8.3%.

Rydym yn parhau i ymgysylltu â'n cymunedau, gan godi ymwybyddiaeth o swyddogaethau a chyfrifoldebau staff Swyddfa'r Comisiynydd ac unrhyw swyddi gwag. Byddwn hefyd yn defnyddio gweithredu cadarnhaol i helpu i ddenu ymgeiswyr o gefndiroedd amrywiol.

* Gwnaethom gefnogi ymweliad ‘tu ôl i'r llenni’ â Phencadlys Heddlu Gwent gan blant a phobl ifanc o gymuned Kerala Casnewydd. Aeth y bobl ifanc 11 - 17 oed ar daith o gwmpas yr adeilad a chawsant weld ystafell gyswllt a rheoli'r heddlu, sy'n ymdrin â galwadau 999 a 101. Cawsant eu cyflwyno i swyddogion o'r uned plismona ffyrdd hefyd a chawsant gyfle i gwrdd â rhai o gŵn heddlu Gwent. Trefnwyd yr ymweliad i adeiladu pontydd rhwng aelodau'r gymuned a'r heddlu, ac i roi cipolwg i'r bobl ifanc ar y gyrfaoedd sydd ar gael yn y maes plismona.

**Lles yn y gweithle**

* Rydym yn parhau i gefnogi gwelliannau i'r gwasanaethau cymorth sydd ar gael i swyddogion heddlu ac aelodau staff. Trwy grwpiau mewnol a thrydydd parti, mae amrywiaeth eang o wasanaethau'n darparu cymorth corfforol, emosiynol a seicolegol i bobl a allant fod dan bwysau proffesiynol neu bersonol.
Roedd Diwrnodau Cwrdd i Ffwrdd staff, a gynhaliwyd yn rheolaidd yn ystod y flwyddyn, yn cynnwys ymgysylltu ynglŷn â phroblemau yn y gweithle, cyfleoedd i ddatblygu staff, a chodi ymwybyddiaeth o faterion lles a'r cymorth sydd ar gael.
* Mae amryw o rwydweithiau, grwpiau a gwasanaethau cefnogi ar gael i staff Swyddfa'r Comisiynydd, gan gynnwys:
	+ Cymdeithas yr Heddlu Cristnogol
	+ Enable – Rhwydwaith Anabledd a Gofalwyr Heddlu Gwent
	+ Cymdeithas Lleiafrifoedd Ethnig Heddlu Gwent
	+ Rhwydwaith Cydraddoldeb rhwng y Rhywiau
	+ Cangen LHDT Gwent
	+ Fforwm Iechyd Dynion
	+ Chwaraeon Heddlu Gwent
	+ Unsain
	+ Rhwydwaith Siaradwyr a Dysgwyr Cymraeg
	+ Y Gronfa Les
	+ Llysgenhadon Lles
	+ Y Gwasanaeth Caplaniaid

Rydym yn ymgysylltu'n rheolaidd â chadeiryddion y grwpiau yma hefyd er mwyn deall unrhyw broblemau maent yn eu profi ac i roi cymorth i ymdrin â nhw.

# **Casgliad**

Yn ystod cyfnod yr adroddiad, roedd y gwaith a wnaed i baratoi ar gyfer ein Cynllun Cydraddoldeb Strategol newydd yn cynnwys ymgysylltu â'r gymuned a staff, adolygiad o gynnydd Swyddfa'r Comisiynydd yn erbyn Cynllun Cydraddoldeb Strategol ar y Cyd​ 2020-24, adolygiad o gynlluniau a pholisïau eraill sy'n berthnasol i gydraddoldeb, amrywiaeth a chynhwysiant (fel y Cynllun Gweithredu Gwrth-hiliaeth Cyfiawnder Troseddol), ac unrhyw ddylanwadau eraill ar draws y maes plismona.

Oherwydd etholiadau'r comisiynwyr heddlu a throsedd ym mis Mai 2024 a Chomisiynydd newydd yng Ngwent, penderfynwyd treiglo'r blaenoriaethau o'r Cynllun Cydraddoldeb Strategol ar y Cyd 2020-24. Ar ôl lansio'r Cynllun Heddlu, Trosedd a Chyfiawnder newydd ym mis Mawrth 2025, bydd Cynllun Cydraddoldeb Strategol newydd yn cael ei gyhoeddi yn yr haf.

Bydd Cynllun Cyflawni'n cael ei roi ar waith i gefnogi'r gweithgareddau gofynnol i gyflawni amcanion y Cynllun Cydraddoldeb newydd. Byddwn yn monitro cynnydd trwy ein prosesau llywodraethu mewnol.

Bydd gweithgareddau cyffredinol eraill ar gyfer 2025/26 yn cynnwys:

* Creu cronfa i gefnogi gwaith i gyflawni'r mentrau o dan y Cynllun Cydraddoldeb Strategol newydd.
* Gwaith craffu parhaus i roi ffocws a her i Heddlu Gwent o ran cyflawni ei Gynllun Cydraddoldeb newydd.
* Adolygu proses, aelodaeth a chylch gorchwyl y Panel Craffu ar Gyfreithlondeb i sicrhau ei fod yn effeithlon ac yn effeithiol.
* Gwaith parhaus gyda phartneriaid i adolygu a rhoi sicrwydd o ran craffu ar ddigwyddiadau lle mae plant yn cael eu chwilio gan yr heddlu.
* Gweithio gyda Heddlu Gwent a phartneriaid i ddatblygu Siarter Plant.
* Parhau i ganolbwyntio ar fynd i'r afael â hiliaeth, casineb at fenywod, a homoffobia yn Heddlu Gwent a Swyddfa'r Comisiynydd.
* Gwella'r defnydd o sylwadau gan y Rhwydweithiau Cefnogi Staff i gefnogi gwelliannau i ddiwylliant y gweithle a datblygiad sefydliadol.

# **Manylion Cyswllt**

I gael rhagor o wybodaeth am ein gwaith ar gydraddoldeb, amrywiaeth a chynhwysiant, cysylltwch â:

**SWYDDFA COMISIYNYDD YR HEDDLU A THROSEDD**

Pencadlys yr Heddlu

Ffordd Parc Llantarnam

Llantarnam

Cwmbrân

Torfaen

NP44 3FW

Ffôn: 01633 642200

E-bost: Commissioner@gwent.pnn.police.uk

[www.gwent.pcc.police.uk](http://www.gwent.pcc.police.uk/)

I gael rhagor o wybodaeth am waith Heddlu Gwent ar gydraddoldeb, amrywiaeth a chynhwysiant, cysylltwch â:

**Tîm Amrywiaeth a Chynhwysiant Heddlu Gwent**

Pencadlys yr Heddlu

Ffordd Parc Llantarnam

Llantarnam

Cwmbrân

Torfaen

NP44 3FW

Ffôn: 01633 838111

E-bost: Diversityandinclusion@gwent.police.uk

[www.gwent.police.uk](http://www.gwent.police.uk)